Tweede groot busongeluk in KZNAltesame 58 mense is beseer in die busongeluk naby Ixopo. Dit is die tweede groot busongeluk binne sowat ‘n week in KwaZulu-Natal. (Foto: Arrive Alive) Tientalle mense is beseer in die tweede groot busongeluk in KwaZulu-Natal in minder as ŉ week. In die jongste voorval is minstens 58 mense beseer toe ŉ bus Maandagaand op die R56 in die Umkomaasvallei naby Ixopo omgeslaan het. Shawn Herbst, woordvoerder van Netcare 911, sê minstens tien pasiënte het kritieke beserings opgedoen, 26 mense is ernstig beseer en nog 22 pasiënte het ligte beserings opgedoen. “Die pasiënte is op die toneel behandel voordat hulle deur verskeie ambulansdienste na ŉ hospitaal geneem.” Die oorsaak van die ongeluk word ondersoek. Volgens voorlopige inligting het die busbestuurder beheer oor die voertuig verloor waarna dit omgeslaan het. Die ongeluk kom enkele dae nadat ŉ busongeluk naby Colenso verlede Dinsdagoggend die lewe van tien mense geëis het. Nog 60 mense is beseer. Die bus het ’n versperring getref en verskeie kere gerol. Die bus het oor die teenoorgestelde baan gerol en langs die snelweg in die veld tot stilstand gekom. Sommige van die insittendes is in die proses uit die bus geslinger.